Up-118/99
Datum: 1999-06-16T00:00:00.000+02:00
ecli: ECLI:SI:USRS:1999:Up.118.99
vrsta: drugi akti
zadeva: ustavna pritožba
objavljeno: Neobjavljeno | 16.06.1999
dokument: US19551
akt: Ustavna pritožba R. Č. zoper sklep Okrožnega sodišča v Kopru št. Ks 97/99 z dne 9. 4. 1999
resitev: zavrženje
izrek: Ustavna pritožba R. Č. zoper sklep Okrožnega sodišča v Kopru se zavrže.
stavek: Ker je pritožnik zaradi napačnega pouka o pravnem sredstvu vložil ustavno pritožbo namesto redno pravno sredstvo, se ustavna pritožba zaradi neizčrpanja pravnih sredstev zavrže.
odlocitev: sklep
geslo: Predhodno izčrpanje vseh pravnih sredstev kot procesni pogoj za vložitev ustavne pritožbe.

Napačen pravni pouk.
podlaga: Zakon o Ustavnem sodišču (ZUstS), 51., 2. al. 1. odst. 55. čl.
datum_vloge: 1999-05-10T22:00:00.000Z
datum_odlocitve: 1999-06-15T22:00:00.000Z

# Up-118/99

16.6.1999

S K L E P

Ustavno sodišče je v postopku za preizkus ustavne pritožbe R. Č. iz L., ki ga zastopa mag. J. R. odvetnik v K. na seji senata dne 16. junija 1999

s k l e n i l o :

Ustavna pritožba R. Č. zoper sklep Okrožnega sodišča v Kopru št. Ks 97/99 z dne 9. 4. 1999 se zavrže.

---

## O b r a z l o ž i t e v

Pritožnik vlaga ustavno pritožbo zoper v izreku tega sklepa naveden sklep v delu, v katerem je bila njegova zasebna tožba zavržena. Z izpodbijanim sklepom naj bi mu bila kršena pravica do sodnega varstva (23. člen Ustave), pravica do pravnega sredstva (25. člen Ustave), pravica do osebnega dostojanstva in varnosti (34. člen Ustave), kršeno varstvo pravic zasebnosti in osebnostnih pravic (35. člen Ustave), kakor tudi pravice iz 6. in 8. člena Konvencije o varstvu človekovih pravic in temeljnih svoboščin (Uradni list RS, št. 33/94, MP 7/94 - EKČP). Predlaga, naj Ustavno sodišče "napadeni akt v celoti odpravi (razveljavi) in zadevo vrne prvostopnemu sodišču".

Iz izpodbijanega sklepa je razvidno, da sta zasebna tožilca JP O. in R. Č. vložila zasebno tožbo zoper B. Š. zaradi kaznivega dejanja žaljive obdolžitve s tiskom po tretjem, drugem in prvem odstavku 171. člena Kazenskega zakonika (Uradni list RS, št. 63/94 in 23/99 - v nadaljevanju: KZ). Zoper zasebno tožbo je zagovornik obdolženega podal ugovor. Sodišče je s sklepom, izpodbijanim z ustavno pritožbo, deloma ugodilo ugovoru obdolženega in zasebno tožbo v delu zasebnega tožilca R. Č. zavrglo, v preostalem delu pa ugovor kot neutemeljen zavrnilo. V pouku o pravnem sredstvu je sodišče zapisalo, da pritožba zoper sklep ni dopustna.

Kot je razvidno iz obrazložitve izpodbijanega sklepa, je sodišče zasebno tožbo v delu zasebnega tožilca R. Č. zavrglo na podlagi prvega odstavka 278. člena Zakona o kazenskem postopku (Uradni list RS, št. 63/94, 72/98 in 6/99 - v nadaljevanju: ZKP), ker je ugotovilo, da dejanje, ki je predmet obtožbe, ni kaznivo dejanje (1. točka prvega odstavka 278. člena ZKP). Prvi odstavek 283. člena ZKP pa določa, da se tožilec (tudi zasebni) zoper odločbo iz 278. člena ZKP lahko pritoži.

Zakon o Ustavnem sodišču (Uradni list RS, št. 15/94 - v nadaljevanju: ZUstS) v 51. členu določa, da se lahko ustavna pritožba vloži šele, ko so izčrpana vsa pravna sredstva. Ker je pritožnik vložil ustavno pritožbo pred izčrpanjem rednega pravnega sredstva, je Ustavno sodišče na podlagi prvega odstavka 55. člena ZUstS njegovo ustavno pritožbo zavrglo.

Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednica senata dr. Mirjam Škrk ter člana dr. Zvonko Fišer in dr. Miroslava Geč - Korošec.

Predsednica senata:

dr. Mirjam Škrk